Document ID: 32014R0527

REGULAMENTUL DELEGAT (UE) NR. 527/2014 AL COMISIEI
din 12 martie 2014
de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare referitoare la specificarea claselor de instrumente care reflectă în mod corespunzător calitatea creditului instituției în condiții de asigurare a continuității activității și care sunt adecvate pentru a fi utilizate în scopul remunerației variabile
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (1), în special articolul 94 alineatul (2),
întrucât:
(1)
Remunerația variabilă atribuită sub formă de instrumente ar trebui să promoveze o gestionare a riscurilor viabilă și eficace și nu ar trebui să încurajeze asumarea unor riscuri care depășesc nivelul de risc tolerat de instituție. Prin urmare, clasele de instrumente care pot fi folosite în scopul remunerației variabile ar trebui să alinieze interesele personalului la cele ale acționarilor, ale creditorilor și ale altor părți interesate, oferind personalului stimulente pentru a acționa în interesul pe termen lung al instituției și pentru a nu-și asuma riscuri excesive.
(2)
Pentru a se asigura că există o legătură strânsă cu calitatea creditului unei instituții în condiții de asigurare a continuității activității, instrumentele utilizate în scopul remunerației variabile ar trebui să conțină evenimente declanșatoare corespunzătoare pentru reducerea valorii sau pentru conversie care să reducă valoarea instrumentelor în cazul în care calitatea creditului instituției în condiții de asigurare a continuității activității s-a deteriorat. Evenimentele declanșatoare utilizate în scopul remunerației nu ar trebui să modifice nivelul de subordonare a instrumentelor și, prin urmare, nu ar trebui să antreneze excluderea din clasa instrumentelor de fonduri proprii a instrumentelor de fonduri proprii de nivel 1 suplimentar sau a instrumentelor de fonduri proprii de nivel 2.
(3)
În timp ce condițiile aplicabile instrumentelor de fonduri proprii de nivel 1 suplimentar și instrumentelor de fonduri proprii de nivel 2 sunt precizate la articolele 52 și 63 din Regulamentul (UE) nr. 575/2013 al Parlamentului European și al Consiliului (2), celelalte instrumente menționate la articolul 94 alineatul (1) litera (l) punctul (ii) din Directiva 2013/36/UE care pot fi convertite integral în instrumente de fonduri proprii de nivel 1 de bază sau a căror valoare poate fi redusă nu fac obiectul unor condiții specifice în temeiul respectivului regulament, întrucât acestea nu intră în clasa instrumentelor de fonduri proprii în scopuri prudențiale. Prin urmare, ar trebui stabilite cerințe specifice pentru diferitele clase de instrumente pentru a se asigura că acestea pot fi utilizate în scopul remunerației variabile, ținând seama de natura diferită a instrumentelor. Utilizarea instrumentelor în scopul remunerației variabile nu ar trebui să împiedice, în sine, posibilitatea de a le clasifica drept fonduri proprii ale unei instituții, atât timp cât condițiile prevăzute în Regulamentul (UE) nr. 575/2013 sunt respectate. De asemenea, nu ar trebui să se considere că o astfel de utilizare oferă, în sine, un stimulent pentru răscumpărarea instrumentului, întrucât, după trecerea perioadelor de reportare și de reținere, membrii personalului dispun, în general, de alte mijloace decât răscumpărarea pentru a obține lichidități.
(4)
Instrumentele de alt tip cuprind instrumentele de datorie nemonetare sau instrumentele legate de datorie care nu intră în clasa fondurilor proprii. Instrumentele de alt tip nu se limitează la instrumentele financiare, astfel cum sunt definite la articolul 4 alineatul (1) punctul 50 din Regulamentul (UE) nr. 575/2013, ci pot cuprinde și alte instrumente nemonetare, care ar putea fi incluse în acordurile dintre instituție și membrii personalului său. Pentru a se asigura că aceste instrumente reflectă calitatea creditului unei instituții în condiții de asigurare a continuității activității, este oportun să se stabilească cerințe corespunzătoare care să garanteze că împrejurările în care valoarea acestor instrumente este redusă sau în care aceste instrumente sunt convertite nu se limitează doar la situațiile de redresare sau de rezoluție.
(5)
Atunci când instrumentele utilizate în scopul remunerației variabile sunt rambursate, răscumpărate sau convertite sau atunci când se exercită o opțiune de cumpărare pe aceste instrumente, aceste tranzacții nu ar trebui, în linii generale, să mărească valoarea remunerației atribuite prin plata unor sume mai mari decât valoarea instrumentului sau prin convertirea în instrumente cu o valoare mai mare decât instrumentul atribuit inițial. Acest lucru este necesar pentru a se asigura că remunerația nu este plătită prin intermediul unor mecanisme sau metode care facilitează nerespectarea articolului 94 alineatul (1) din Directiva 2013/36/UE.
(6)
Atunci când se atribuie o remunerație variabilă și atunci când instrumentele utilizate în scopul remunerației variabile sunt rambursate, răscumpărate sau convertite sau atunci când se exercită o opțiune de cumpărare pe aceste instrumente, aceste tranzacții ar trebui să se bazeze pe valori care au fost stabilite în conformitate cu standardul de contabilitate aplicabil. Prin urmare, în toate aceste situații, se impune o evaluare a instrumentelor pentru a se asigura că cerințele specificate în Directiva 2013/36/UE privind remunerarea nu sunt eludate, îndeosebi în ceea ce privește raportul dintre componenta variabilă și componenta fixă a remunerației și alinierea cu privire la asumarea de riscuri.
(7)
Articolul 54 din Regulamentul (UE) nr. 575/2013 stabilește mecanismele de reducere a valorii și de conversie a instrumentelor de fonduri proprii de nivel 1 suplimentar. În plus, articolul 94 alineatul (1) litera (l) punctul (ii) din Directiva 2013/36/UE prevede că instrumentele de alt tip pot fi convertite integral în instrumente de fonduri proprii de nivel 1 de bază sau reduse. Dat fiind că rezultatul economic al unei conversii sau al unei reduceri a valorii instrumentelor de alt tip este identic cu cel obținut în cazul instrumentelor de fonduri proprii de nivel 1 suplimentar, mecanismele de reducere a valorii sau de conversie aplicabile instrumentelor de alt tip ar trebui să țină seama de mecanismele aplicabile instrumentelor de fonduri proprii de nivel 1 suplimentar, cu anumite adaptări pentru a ține cont de faptul că instrumentele de alt tip nu intră în clasa instrumentelor de fonduri proprii în scopuri prudențiale. Regulamentul (UE) nr. 575/2013 nu prevede cerințe de reglementare privind reducerea valorii și conversia instrumentelor de fonduri proprii de nivel 2. Pentru a se asigura că, în cazul în care calitatea creditului instituției scade, valoarea tuturor acestor instrumente utilizate în scopul remunerației variabile se reduce, este oportun să se precizeze situațiile în care se impune reducerea valorii sau conversia instrumentului. Mecanismele de reducere a valorii, de majorare a valorii și de conversie aplicabile instrumentelor de fonduri proprii de nivel 2 și instrumentelor de alt tip ar trebui să fie specificate pentru a garanta o aplicare coerentă a acestora.
(8)
Distribuirile legate de aceste instrumente pot lua diverse forme. Acestea pot fi variabile sau fixe și pot fi plătite periodic sau la scadența finală a unui instrument. În conformitate cu Orientările privind politicile și practicile de remunerare publicate de Comitetul european al inspectorilor bancari (3), pentru a promova gestionarea viabilă și eficace a riscurilor nu ar trebui să se plătească nicio distribuire personalului în perioadele de reportare. Membrii personalului ar trebui să primească numai distribuirile aferente perioadelor care urmează intrării în drepturi pentru instrumentul respectiv. Prin urmare, numai instrumentele asociate unor distribuiri care sunt plătite periodic deținătorului instrumentului sunt adecvate pentru a fi utilizate în scopul remunerației variabile; obligațiunile cu cupon zero sau instrumentele care nu prevăd distribuirea profiturilor nu ar trebui luate în considerare în partea substanțială a remunerației, care trebuie să fie alcătuită dintr-o combinație echilibrată a instrumentelor menționate la articolul 94 alineatul (1) litera (l) din Directiva 2013/36/UE. În caz contrar, personalul ar beneficia, pe parcursul perioadei de reportare, de o majorare a valorii, care poate fi asimilată cu primirea unei distribuiri.
(9)
Distribuirile foarte ridicate pot reduce stimulentul pe termen lung cu privire la asumarea prudentă a riscurilor, deoarece acestea sporesc efectiv partea variabilă a remunerației. În special, distribuirile nu ar trebui să fie plătite la intervale mai mari de un an, întrucât acest lucru ar antrena, de fapt, o acumulare a distribuirilor în perioadele de reportare și plata acestora după intrarea în drepturi pentru remunerația variabilă. Acumularea distribuirilor ar permite eludarea articolului 94 alineatul (1) litera (g) din Directiva 2013/36/UE în ceea ce privește raportul dintre componenta variabilă și componenta fixă a remunerației, precum și a principiului specificat la litera (m) de la articolul respectiv, potrivit căruia, pentru remunerația datorată în temeiul unor acorduri de reportare, nu se intră în drepturi mai rapid decât pe bază proporțională. Prin urmare, distribuirile efectuate după intrarea în drepturi pentru instrument nu ar trebui să depășească ratele practicate pe piață. În acest sens, ar trebui ca instrumentele utilizate în scopul remunerației variabile sau instrumentele cu care acestea sunt asociate să fie emise în principal în favoarea altor investitori sau să facă obiectul unui plafon privind distribuirile.
(10)
Este necesar ca cerințele în materie de reportare și de reținere aplicabile atribuirii remunerației variabile în temeiul articolului 94 alineatul (1) din Directiva 2013/36/UE să fie respectate în orice moment, inclusiv atunci când se exercită o opțiune de cumpărare pe instrumentele utilizate în scopul remunerației variabile sau atunci când acestea sunt rambursate, răscumpărate sau convertite. Prin urmare, în astfel de situații, instrumentele ar trebui să fie înlocuite cu instrumente de fonduri proprii de nivel 1 suplimentar, cu instrumente de fonduri proprii de nivel 2 și cu instrumente de alt tip care reflectă calitatea creditului instituției în condiții de asigurare a continuității activității, care prezintă caracteristici echivalente cu cele ale instrumentului atribuit inițial și care au aceeași valoare, ținând seama de eventualele cuantumuri care au fost reduse. În cazul în care alte instrumente decât cele aferente fondurilor proprii de nivel 1 suplimentar au o scadență fixă, ar trebui să se stabilească cerințe minime referitoare la scadența reziduală a acestor instrumente în momentul atribuirii lor, pentru a se asigura că acestea sunt conforme cu cerințele referitoare la perioadele de reportare și de reținere pentru remunerația variabilă.
(11)
Directiva 2013/36/UE nu limitează clasele de instrumente care pot fi utilizate în scopul remunerației variabile la o anumită clasă de instrumente financiare. Ar trebui să fie posibilă utilizarea unor instrumente sintetice sau a unor contracte încheiate între membrii personalului și instituții aferente unor instrumente de fonduri proprii de nivel 1 suplimentar și unor instrumente de fonduri proprii de nivel 2 care pot fi convertite integral sau a căror valoare poate fi redusă. Acest lucru permite introducerea unor elemente specifice în condițiile unor astfel de instrumente, care se aplică numai instrumentelor atribuite membrilor personalului, fără a fi necesar ca aceste condiții să fie impuse altor investitori.
(12)
În contextul unui grup, emiterea de instrumente poate fi gestionată la nivel central în cadrul unei întreprinderi-mamă. Prin urmare, instituțiile din cadrul unui astfel de grup nu pot emite oricând instrumente adecvate care să poată fi utilizate în scopul remunerației variabile. Regulamentul (UE) nr. 575/2013 prevede că, în anumite condiții, instrumentele de fonduri proprii de nivel 1 suplimentar și instrumentele de fonduri proprii de nivel 2 emise prin intermediul unei entități din sfera consolidării pot să facă parte din fondurile proprii ale unei instituții. Prin urmare, ar trebui să fie posibil, de asemenea, ca aceste instrumente să fie utilizate în scopul remunerației variabile, cu condiția să existe o legătură clară între calitatea creditului instituției care utilizează aceste instrumente în scopul remunerației variabile și calitatea creditului emitentului instrumentului. De regulă, se poate presupune că o astfel de legătură există între o întreprindere-mamă și o filială. Instrumentele, altele decât instrumentele de fonduri proprii de nivel 1 suplimentar și instrumentele de fonduri proprii de nivel 2, care nu sunt emise direct de către o instituție ar trebui, de asemenea, să poată fi utilizate în scopul remunerației variabile, sub rezerva unor condiții echivalente. Instrumentele care sunt legate de instrumente de referință emise de întreprinderi-mamă în țări terțe și care sunt echivalente cu instrumente de fonduri proprii de nivel 1 suplimentar și cu instrumente de fonduri proprii de nivel 2 ar trebui să poată fi utilizate în scopul remunerației variabile, în cazul în care evenimentul declanșator se referă la instituția care utilizează un asemenea instrument sintetic.
(13)
Prezentul regulament se bazează pe proiectele de standarde tehnice de reglementare prezentate Comisiei Europene de către Autoritatea Bancară Europeană (ABE).
(14)
ABE a efectuat consultări publice deschise cu privire la proiectele de standarde tehnice de reglementare, a analizat costurile și beneficiile potențiale aferente și a solicitat avizul Grupului părților interesate din domeniul bancar, înființat în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (4),
ADOPTĂ PREZENTUL REGULAMENT:
Articolul 1
Clasele de instrumente care reflectă în mod corespunzător calitatea creditului instituției în condiții de asigurare a continuității activității și care sunt adecvate pentru a fi utilizate în scopul remunerației variabile
(1) Clasele de instrumente care îndeplinesc condițiile prevăzute la articolul 94 alineatul (1) litera (l) punctul (ii) din Directiva 2013/36/UE sunt următoarele:
(a)
clasele de instrumente de fonduri proprii de nivel 1 suplimentar, în cazul în care aceste clase îndeplinesc condițiile menționate la alineatul (2) și la articolul 2 și sunt conforme cu articolul 5 alineatul (9) și cu articolul 5 alineatul (13) litera (c);
(b)
clasele de instrumente de fonduri proprii de nivel 2, în cazul în care aceste clase îndeplinesc condițiile menționate la alineatul (2) și la articolul 3 și sunt conforme cu articolul 5;
(c)
clasele de instrumente care pot fi convertite integral în instrumente de fonduri proprii de nivel 1 de bază sau a căror valoare poate fi redusă și care nu sunt nici instrumente de fonduri proprii de nivel 1 suplimentar, nici instrumente de fonduri proprii de nivel 2 (denumite în continuare „instrumente de alt tip”) în cazurile menționate la articolul 4, atunci când aceste clase îndeplinesc condițiile prevăzute la alineatul (2) și sunt conforme cu articolul 5.
(2) Clasele de instrumente menționate la alineatul (1) îndeplinesc următoarele condiții:
(a)
instrumentele nu sunt garantate și nici nu fac obiectul unei garanții care crește rangul de prioritate la plată al creanțelor deținătorului;
(b)
în cazul în care dispozițiile care reglementează un instrument permit conversia sa, acest instrument este utilizat în scopul atribuirii remunerației variabile numai atunci când rata sau factorul de conversie este fixat la un nivel care să garanteze că valoarea instrumentului în care este convertit instrumentul atribuit inițial nu este mai mare decât valoarea instrumentului atribuit inițial în momentul atribuirii acestuia ca remunerație variabilă;
(c)
dispozițiile care reglementează instrumentele convertibile utilizate exclusiv în scopul remunerației variabile garantează că valoarea instrumentului în care este convertit instrumentul atribuit inițial nu este mai mare decât valoarea instrumentului atribuit inițial în momentul conversiei respective;
(d)
dispozițiile care reglementează instrumentul prevăd că toate distribuirile sunt plătite deținătorului instrumentului cel puțin o dată pe an;
(e)
instrumentele sunt evaluate la valoarea pe care o aveau în momentul atribuirii instrumentului, în conformitate cu standardul de contabilitate aplicabil. Evaluarea ține seama de calitatea creditului instituției și face obiectul unei verificări independente;
(f)
dispozițiile care reglementează instrumentele emise exclusiv în scopul remunerației variabile necesită realizarea unei evaluări în conformitate cu standardul de contabilitate aplicabil în cazul în care se exercită o opțiune de cumpărare pe instrumentul respectiv, precum și în cazul în care acesta este rambursat, răscumpărat sau convertit.
Articolul 2
Condiții aplicabile claselor de instrumente de fonduri proprii de nivel 1 suplimentar
Clasele de instrumente de fonduri proprii de nivel 1 suplimentar îndeplinesc următoarele condiții:
(a)
dispozițiile care reglementează instrumentul specifică un eveniment declanșator în sensul articolului 52 alineatul (1) litera (n) din Regulamentul (UE) nr. 575/2013;
(b)
evenimentul declanșator menționat la litera (a) survine atunci când rata fondurilor proprii de nivel 1 de bază a instituției care emite instrumentul, menționată la articolul 92 alineatul (1) litera (a) din Regulamentul (UE) nr. 575/2013, scade sub unul dintre pragurile următoare:
(i)
7 %;
(ii)
un nivel mai mare de 7 %, stabilit de instituție și specificat în dispozițiile care reglementează instrumentul;
(c)
este îndeplinită una dintre următoarele cerințe:
(i)
instrumentele sunt emise exclusiv pentru a fi atribuite sub formă de remunerație variabilă, iar dispozițiile care reglementează instrumentul garantează că toate distribuirile sunt plătite la o rată care este conformă cu ratele practicate pe piață pentru instrumente similare emise de instituția în cauză sau de instituții ale căror natură, dimensiune, complexitate și calitate a creditului sunt comparabile și nu depășește, în niciun caz, în momentul atribuirii remunerației, cu peste 8 puncte procentuale rata medie anuală de variație a Uniunii publicată de către Comisie (Eurostat) în cadrul indicilor armonizați ai prețurilor de consum, publicați în temeiul articolului 11 din Regulamentul (CE) nr. 2494/95 al Consiliului (5). Atunci când instrumentele sunt atribuite unor membri ai personalului care își desfășoară cea mai mare parte a activităților lor profesionale în afara Uniunii, iar instrumentele sunt exprimate într-o monedă emisă de o țară terță, instituțiile pot utiliza un indice al prețurilor de consum similar pentru respectiva țară terță, calculat în mod independent;
(ii)
în momentul atribuirii instrumentelor sub formă de remunerație variabilă, cel puțin 60 % din instrumentele care fac obiectul emiterii au fost emise în alte scopuri decât atribuirea remunerației variabile și nu sunt deținute de următoarele entități sau de orice întreprindere care are legături strânse cu următoarele entități:
-
instituția sau filialele sale;
-
întreprinderea-mamă a instituției sau filialele sale;
-
societatea financiară holding mamă sau filialele sale;
-
societatea holding cu activitate mixtă sau filialele sale;
-
societatea financiară holding cu activitate mixtă și filialele sale.
Articolul 3
Condiții aplicabile claselor de instrumente de fonduri proprii de nivel 2
Clasele de instrumente de fonduri proprii de nivel 2 îndeplinesc următoarele condiții:
(a)
în momentul atribuirii instrumentelor sub formă de remunerație variabilă, perioada de dinaintea scadenței instrumentelor este egală cu sau mai mare decât suma perioadelor de reportare și a perioadelor de reținere aplicabile remunerației variabile în cazul atribuirii acestor instrumente;
(b)
dispozițiile care reglementează instrumentele prevăd ca, în momentul în care survine un eveniment declanșator, cuantumul principalului instrumentelor să fie redus permanent sau temporar sau ca instrumentele să fie convertite în instrumente de fonduri proprii de nivel 1 de bază;
(c)
evenimentul declanșator menționat la litera (b) survine atunci când rata fondurilor proprii de nivel 1 de bază a instituției care emite instrumentul, menționată la articolul 92 alineatul (1) litera (a) din Regulamentul (UE) nr. 575/2013, scade sub unul dintre pragurile următoare:
(i)
7 %;
(ii)
un nivel mai mare de 7 %, stabilit de instituție și specificat în dispozițiile care reglementează instrumentul;
(d)
este îndeplinită una dintre cerințele prevăzute la articolul 2 litera (c).
Articolul 4
Condiții aplicabile claselor de instrumente de alt tip
(1) În temeiul condițiilor stabilite la articolul 1 alineatul (1) litera (c), instrumentele de alt tip îndeplinesc condițiile prevăzute la articolul 94 alineatul (1) litera (l) punctul (ii) din Directiva 2013/36/UE în oricare dintre următoarele cazuri:
(a)
instrumentele de alt tip îndeplinesc condițiile menționate la alineatul (2);
(b)
instrumentele de alt tip sunt legate de un instrument de fonduri proprii de nivel 1 suplimentar sau de un instrument de fonduri proprii de nivel 2 și îndeplinesc condițiile menționate la alineatul (3);
(c)
instrumentele de alt tip sunt legate de un instrument care, dacă nu ar fi fost emis de o întreprindere-mamă a instituției care nu intră în sfera consolidării în temeiul părții întâi titlul II capitolul 2 din Regulamentul (UE) nr. 575/2013, ar fi un instrument de fonduri proprii de nivel 1 suplimentar sau un instrument de fonduri proprii de nivel 2, și îndeplinesc condițiile menționate la alineatul (4).
(2) Condițiile menționate la alineatul (1) litera (a) sunt următoarele:
(a)
instrumentele de alt tip se emit direct sau prin intermediul unei entități incluse în cadrul consolidării grupului în temeiul părții întâi titlul II capitolul 2 din Regulamentul (UE) nr. 575/2013, cu condiția să se poată estima în mod rezonabil că o variație a calității creditului emitentului instrumentului va antrena o variație similară a calității creditului instituției care utilizează instrumentele de alt tip în scopul remunerației variabile;
(b)
dispozițiile care reglementează instrumentele de alt tip nu conferă deținătorului dreptul de a accelera plata programată a distribuirilor sau a principalului decât în caz de insolvență sau de lichidare a instituției;
(c)
în momentul atribuirii instrumentelor de alt tip sub formă de remunerație variabilă, perioada dinaintea scadenței instrumentelor de alt tip este egală cu sau mai mare decât suma perioadelor de reportare și a perioadelor de reținere aplicabile în cazul atribuirii acestor instrumente;
(d)
dispozițiile care reglementează instrumentele prevăd ca, în momentul în care survine un eveniment declanșator, cuantumul principalului instrumentelor să fie redus permanent sau temporar sau ca instrumentele să fie convertite în instrumente de fonduri proprii de nivel 1 de bază;
(e)
evenimentul declanșator menționat la litera (d) survine atunci când rata fondurilor proprii de nivel 1 de bază a instituției care emite instrumentul, menționată la articolul 92 alineatul (1) litera (a) din Regulamentul (UE) nr. 575/2013, scade sub unul dintre pragurile următoare:
(i)
7 %;
(ii)
un nivel mai mare de 7 %, stabilit de instituție și specificat în dispozițiile care reglementează instrumentul;
(f)
este îndeplinită una dintre cerințele prevăzute la articolul 2 litera (c).
(3) Condițiile menționate la alineatul (1) litera (b) sunt următoarele:
(a)
instrumentele de alt tip îndeplinesc condițiile prevăzute la alineatul (2) literele (a)-(e);
(b)
instrumentele de alt tip sunt legate de un instrument de fonduri proprii de nivel 1 suplimentar sau de un instrument de fonduri proprii de nivel 2 emis prin intermediul unei entități incluse în cadrul consolidării grupului în temeiul părții întâi titlul II capitolul 2 din Regulamentul (UE) nr. 575/2013 (denumit în continuare „instrumentul de referință”);
(c)
instrumentul de referință îndeplinește condițiile prevăzute la alineatul (2) literele (c) și (f) în momentul atribuirii sale sub formă de remunerație variabilă;
(d)
valoarea unui instrument de alt tip este legată de instrumentul de referință, astfel încât aceasta să nu poată depăși, în niciun moment, valoarea instrumentului de referință;
(e)
valoarea distribuirilor plătite după intrarea în drepturi pentru instrumentul de alt tip este legată de instrumentul de referință, astfel încât distribuirile să nu poată depăși, în niciun moment, valoarea distribuirilor plătite în temeiul instrumentului de referință;
(f)
dispozițiile care reglementează instrumentele de alt tip prevăd că, în cazul în care instrumentul de referință este convertit, răscumpărat sau rambursat sau în cazul în care se exercită o opțiune de cumpărare pe acesta în cursul perioadei de reportare sau de reținere, instrumentele de alt tip sunt legate de un instrument de referință echivalent care îndeplinește condițiile prevăzute la prezentul articol, astfel încât valoarea totală a instrumentelor de alt tip să nu crească.
(4) Condițiile menționate la alineatul (1) litera (c) sunt următoarele:
(a)
autoritățile competente au stabilit, în scopul articolului 127 din Directiva 2013/36/UE, că instituția care emite instrumentul de care sunt legate celelalte instrumente face obiectul supravegherii consolidate din partea unei autorități de supraveghere dintr-o țară terță care este echivalentă cu supravegherea reglementată de principiile prevăzute în directiva respectivă și de cerințele din partea întâi titlul II capitolul 2 din Regulamentul (UE) nr. 575/2013;
(b)
instrumentele de alt tip îndeplinesc condițiile menționate la alineatul (3) litera (a) și literele (c)-(f).
Articolul 5
Proceduri de reducere, de majorare și de conversie
(1) În scopul articolului 3 litera (b) și al articolului 4 alineatul (2) litera (d), dispozițiile care reglementează instrumentele de fonduri proprii de nivel 2 și instrumentele de alt tip respectă procedurile și termenele prevăzute la alineatele (2)-(14) în ceea ce privește calcularea ratei fondurilor proprii de nivel 1 de bază și a cuantumurilor care urmează să fie reduse, majorate sau convertite. Dispozițiile care reglementează instrumentele de fonduri proprii de nivel 1 suplimentar sunt conforme cu procedurile prevăzute la alineatul (9) și la alineatul (13) litera (c) în ceea ce privește cuantumurile care urmează să fie reduse, majorate sau convertite.
(2) În cazul în care dispozițiile care reglementează instrumentele de fonduri proprii de nivel 2 și instrumentele de alt tip impun ca acestea să fie convertite în instrumente de fonduri proprii de nivel 1 de bază în momentul în care survine un eveniment declanșator, dispozițiile respective precizează oricare dintre următoarele:
(a)
rata utilizată pentru această conversie și o limită referitoare la cuantumul permis al conversiei;
(b)
intervalul în cadrul căruia instrumentele se vor converti în instrumente de fonduri proprii de nivel 1 de bază.
(3) Atunci când dispozițiile care reglementează instrumentele prevăd reducerea cuantumului principalului în momentul în care survine un eveniment declanșator, reducerea se aplică permanent sau temporar tuturor elementelor următoare:
(a)
creanța deținătorului instrumentului în cazul insolvenței sau al lichidării instituției;
(b)
suma care trebuie plătită în cazul exercitării opțiunii de cumpărare pe instrumentul respectiv sau în cazul răscumpărării instrumentului;
(c)
distribuirile efectuate în ceea ce privește instrumentul.
(4) Distribuirile care trebuie plătite după efectuarea unei reduceri a valorii au la bază cuantumul redus al principalului.
(5) Reducerea valorii sau conversia instrumentelor generează, în conformitate cu cadrul contabil aplicabil, elemente care se califică drept elemente de fonduri proprii de nivel 1 de bază.
(6) În cazul în care instituția a stabilit că rata fondurilor proprii de nivel 1 de bază a scăzut sub nivelul care activează conversia sau reducerea valorii instrumentului, organul de conducere sau oricare alt organism competent al instituției are obligația de a preciza fără întârziere că a survenit un eveniment declanșator și că există obligația irevocabilă de a reduce valoarea instrumentului sau de a efectua conversia acestuia.
(7) Cuantumul agregat al instrumentelor care trebuie să fie redus sau convertit în momentul în care survine un eveniment declanșator este cel puțin egal cu cuantumul cel mai mic dintre următoarele:
(a)
cuantumul necesar pentru a restabili integral rata fondurilor proprii de nivel 1 de bază a instituției la procentajul fixat drept eveniment declanșator în cadrul dispozițiilor care reglementează instrumentul;
(b)
cuantumul integral al principalului instrumentului.
(8) Atunci când survine un eveniment declanșator, instituțiile au obligația să facă următoarele demersuri:
(a)
să informeze membrii personalului cărora li s-au atribuit instrumente sub formă de remunerație variabilă și persoanele care continuă să dețină astfel de instrumente;
(b)
să reducă cuantumul principalului instrumentelor sau să convertească instrumentele în instrumente de fonduri proprii de nivel 1 de bază, cât mai curând posibil și în termen de maximum o lună, în conformitate cu cerințele prezentului articol.
(9) Atunci când instrumentele de fonduri proprii de nivel 1 suplimentar, instrumentele de fonduri proprii de nivel 2 și instrumentele de alt tip au un nivel de declanșare identic, cuantumul principalului este redus sau convertit în mod proporțional pentru toți deținătorii unor astfel de instrumente utilizate în scopul remunerației variabile.
(10) Cuantumul principalului instrumentului ce urmează a fi redus sau convertit face obiectul unei verificări independente. Această verificare se efectuează cât mai curând posibil și nu creează obstacole în calea reducerii valorii sau a convertirii instrumentului de către instituție.
(11) O instituție care emite instrumente ce se convertesc în instrumente de fonduri proprii de nivel 1 de bază în momentul în care survine un eveniment declanșator are obligația să se asigure că dispune în permanență de suficient capital social autorizat pentru convertirea tuturor acestor instrumente convertibile în acțiuni în cazul în care survine un eveniment declanșator. Instituția are obligația de a dispune în permanență de autorizația preliminară necesară pentru emiterea instrumentelor de fonduri proprii de nivel 1 de bază în care ar urma să fie convertite aceste instrumente în cazul în care ar surveni un eveniment declanșator.
(12) O instituție care emite instrumente ce se convertesc în instrumente de fonduri proprii de nivel 1 de bază în momentul în care survine un eveniment declanșator are obligația să se asigure că nu există obstacole procedurale în calea acestei conversii în virtutea actelor sale constitutive sau a statutului său sau a oricărui aranjament contractual.
(13) Pentru ca reducerea principalului unui instrument să fie considerată temporară, trebuie să fie îndeplinite toate condițiile următoare:
(a)
majorările principalului au la bază profitul, după ce emitentul instrumentului a luat o decizie oficială de confirmare a profitului final;
(b)
orice majorare a principalului instrumentului sau orice plată a cupoanelor din cuantumul redus al principalului se efectuează la aprecierea deplină a instituției, sub rezerva constrângerilor care decurg de la literele (c), (d) și (e), instituția neavând obligația de a efectua sau de a accelera o majorare în anumite condiții;
(c)
o majorare a principalului se efectuează în mod proporțional între instrumentele de fonduri proprii de nivel 1 suplimentar, instrumentele de fonduri proprii de nivel 2 și instrumentele de alt tip utilizate în scopul remunerației variabile care au fost supuse unei reduceri;
(d)
cuantumul maxim care poate fi atribuit sumei majorării instrumentelor de fonduri proprii de nivel 2 și a instrumentelor de alt tip împreună cu plata cupoanelor aferente cuantumului redus al principalului este egal cu profitul instituției înmulțit cu suma obținută prin împărțirea cuantumului stabilit la punctul (i) cu cuantumul stabilit la punctul (ii):
(i)
suma valorii nominale, dinaintea reducerii principalului, a tuturor instrumentelor de fonduri proprii de nivel 2 și a instrumentelor de alt tip ale instituției care au făcut obiectul unei reduceri a principalului;
(ii)
suma fondurilor proprii și a valorii nominale a instrumentelor de alt tip utilizate în scopul remunerației variabile ale instituției;
(e)
suma majorărilor și a plății cupoanelor din cuantumul redus al principalului este considerată a fi o plată care antrenează o reducere a fondurilor proprii de nivel 1 de bază și, împreună cu alte distribuiri aferente instrumentelor de fonduri proprii de nivel 1 de bază, face obiectul restricțiilor privind suma maximă distribuibilă, în conformitate cu articolul 141 alineatul (2) din Directiva 2013/36/UE.
(14) În scopul alineatului (13) litera (d), calculul se efectuează în momentul în care se înregistrează majorarea principalului.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 martie 2014.

Labels: 2
4